
Cetatea Prislavadin Dobrogea a fost trei ani capitala 
puternicului cnezat al Rusiei Kievene 
 
de Conf. univ. dr. George V Grigore 
 
Și totuși, în Dobrogea secolului X, acum peste 1000 de ani, se 
afla capitala puternicului cnezat al Rusiei Kievene, condus de un 
viteaz urmaș al varegilor – vikingi din Tribul Rus. Unele dintre cele 
mai puțin cunoscute vestigii arheologice pentru publicul larg se află 
pe vatra localității Nufăru din Județul Tulcea. Aici s-au descoperit 
elemente de existență ale vikingilor estici(varegilor, așa cum îi 
numeau bizantii și arabii). Prin anii 990 aceștia au ajuns să formeze 
temuta gardă varegă de la Constantinopol, aflată în apărarea 
împăratului Basileos al II-lea.Informațiile provenind atât din 
scrierile lui Pamfil Polonic (1898), Raymund Netzhammer (1907), 
Constantin Moisil (1909), Vasile Pârvan (1923), Gheorghe I. 
Brătianu (1935)  cât, mai ales, dininvestigațiile arheologice  
desfășurate,  an  de  an,  începând  din  1978, au pus în evidență 
existența acestei fortificații ridicate „a fundamentis”.  
Este adevărat că o problemă în calea cercetării amănunțite a 
acestei cetăți medievale este faptul că Cetatea Proslăvița este 
suprapusăîn totalitate de către localitatea Nufăru (jud. Tulcea), fosta 
Prislava. Fortăreața era situată pe malul drept al brațului Sfântu 
Gheorghe, la cca. 12 km în aval de orașul Tulcea. De la începutul 
sec. XX, au fost semnalate existența unor ziduri de incintăși un 
bogat material arheologic, descoperit cu ocazia oricărei intervenții 
antropice asupra sitului arheologic. Cu prilejul săpăturilor 
arheologice care se desfășoară sub forma unor sondaje practicate în 
puținele zone libere de construcții, din intravilanul localității 

Nufăru, au fost descoperite materiale arheologice, eșalonate 
cronologic din epoca elenisticăși până la evul mediu.Cercetările 
arheologice desfășurate pe malul drept al brațului dunărean Sf. 
Gheorghe, în teritoriul satului Nufăru, începând cu anul 1978, au 
evidențiat existența unui important centru de tip urban din secolele 
X- XIV, adăpostit de zidurile unei fortificații ridicate „a 
fundamentis” (din temelii) de către bizantini la sfârșitul secolului al 
X-lea.Viețuirea în așezarea medievală de la Nufăru se derula în 
spațiul delimitat de zidul de incintă, surprins în prezent sub forma 
unor tronsoane, reperate pe laturile de sud, est, vest și nord. Este 
vorba de ziduri masive, de 2,70 – 3,00m grosime și păstrate pe 
înălțimi ce depășesc 3,00m. Incinta fortificată a fost prevăzută cu 
turnuri masive de formă rectangulară, dintre care două au fost 
reperate și cercetate (aflate pe o proprietate privata, sub actualul 
local „Prislav”și punctul „Dispensar”).Turnul de vest și zidul de 
incintă este suprapus de construcții (pe o proprietate privată, sub 
actualul local „Prislav” – punct vizitabil).O parte din zidul de 
incintă estic cu turn, a fost descoperit în curtea Dispensarului uman 
și a fost pus în valoare sub forma unei construcții de protecție 
amenajată deasupra monumentului (punct vizitabil). În zona de 
nord a așezării, foarte aproape de punctul de traversare a Dunării cu 
bacul spre Deltă, a fost descoperită instalația portuară a cetății 
(punct vizitabil).Materialul arheologic și numismatic, impresionant 
din punct de vedere cantitativ, au atras atenția specialiștilor care au 
încercat să localizeze aici câteva dintre cele mai importante centre 
menționate de izvoarele scrise. Astfel, au existat propuneri de 
localizare la Nufăru a „Preslavului Mic” sau „Periaslavetului” 
menționat în sec. X, sau a „Proslaviței”, toponim înregistrat pentru 
prima dată pe o hartă nautică din sec. al XIV-lea.Așezarea de la 
Prislava, devenităîn anii ’60 ai secolului trecut Nufăru, aflată la 12 
km distanță de municipiul Tulcea, pe drumul spre Murighiol, 
conține în subsol vestigiile unei fortificații importante. Construită la 
sfârșitul mileniului I, odată cu recucerirea de către Imperiul 

Bizantin a regiunii Dunării de Jos, aceasta va evolua, în cursul 
secolului al XI-lea, ca o așezare de tip urban, cu structuri de locuire 
înregistrate până la mijlocul veacului al XIII-lea, fiind descoperite 
tronsoane ale zidului de incintă, elemente de fortificație, complexe 
de locuire, meșteșugărești, menajere și de cult, cimitire, materiale 
arheologice variate. Importanta așezare portuară de la gurile 
Dunării, marcată de prezența Imperiului Bizantin, a reprezentat, 
probabil, și un punct de control și influență al Hoardei de Aur în 
zonă. Un dosar istoric consistent a permis identificarea așezării 
Prislava/Nufăru cu orașul medieval Bruscavița–Proslavița, cunoscut 
din portulanele și actele notariale ale vremii. 
Pare greu de crezut,  dar istoricii confirmă faptul că, la sfârșitul 
sec.X, puternicul cnezat al Rusiei Kievene și-a avut capitala într-o 
cetate ale cărei ruine se găsesc astăzi pe raza comunei Nufăru, 
județul Tulcea.Se ajunge ușor aici de la Tulcea spre Murighiol, 
având în stânga brațul Sfântul Gheorghe. Pe drumul principal un 
indicator te informează că o parte din ruinele cetății medievale 
Pereislaveț, Prislav sau Proslavița se află la un kilometru distanță, 
la dreapta. Cea mai mare parte din vechea cetate nu a fost încă 
scoasă la iveală, pentru că este suprapusă de așezarea 
modernă.Ruinele, identificate de mult, nu sunt spectaculoase, dar 
povestea pe care ele o spun, este una uimitoare. Dar cum a ajuns 
marele centru medieval Kiev să piardă (fie chiar și pentru 3 ani) 
supremația în detrimentul unei mici cetăți din fosta Sciția 
Minor?Artizanul acestei schimbări a fost cneazul Sviatoslav Igor 
(945-972), din Casa Rurik (varegi din tribul Rus, care au întemeiat 
Rusia kieveană la cererea triburilor slave – primul cneaz Rurik, în 
cca 862 a cucerit Novgorod, iar cneazul Oleg, în cca 880 a stabilit 
capitala la Kiev).Învingător al bulgarilor și pecenegilor, mare 
dușman al bizantinilor, Sviatoslav a controlat nordul Dobrogei și a 
cucerit așezarea în anul 968. Bulgarii o numiseră Pereislaveț 
(Preslaveț), adică „Micul Preslav”, pentru  a nu se confunda cu 
„Marele Preslav”, capitala Țaratului Bulgar.Cneazul i-a șocat pe 

toți ai săi când a anunțat schimbarea de capitală I-a trimis mamei 
sale Olga (Sfânta Olga) o scrisoare în care menționa: „Nu-mi place 
să stau la Kiev, vreau să trăiesc în Pereislavețul de pe Dunăre. 
Acolo este inima țării mele, acolo se adună toate bogățiile 
pământului, din Grecia aur, țesături, vin și tot felul de fructe, din 
Boemia și Ungaria argint și cai, de la Ruși blănuri, ceară, miere și 
robi”.Schimbarea capitalei se face în anul 969, dar Sviatoslav Igor 
pleacă într-o campanie militară. Locuitorii Micului Preslav (mulți 
dintre ei bulgari și pecenegi) se răscoală împotriva guvernatorului 
kievean Vok, care abia reușește să scape cu viață, fugind din cetate. 
Sviatoslav revine imediat, reprimă răscoala și situația se 
liniștește.Urmează apoi campania cneazului la Sud de Dunăre și 
conflictul deschis între Rusia Kieveană și Imperiul Bizantin. 
Sviatoslav are ambiții uriașe, dar basileul Ioan Tzmiskes reușește să 
îl oprească. Rușii sunt asediați trei luni la Durostolon apoi sunt 
obligați să facă pace (24 iulie 971) și să se retragă. Sviatoslav 
pierde Dobrogea în acel an 971 iar ținutul este reorganizat 
administrativ de către Bizanț. Rușii pierd și Proslavița, care este 
refăcută și rămâne centru important militar și economic.Sviatoslav 
ajunge cu armata sa pe fluviul Dniepr (Nipru) și este ucis într-o 
ambuscadă pusă la cale de pecenegi, care se pare că aveau o alianță 
secretă cu Bizanțul.Capitala cnezatului este acum, din nou, Kievul, 
dar situația statului este tulbure. Cei trei fii ai lui Sviatoslav se luptă 
între ei pentru putere. Va câștiga în cele din urmă Vladimir cel 
Mare (Volodimir (980-1015), viitorul Sfânt Vladimir, primul cneaz 
creștin al Rusiei).Ce s-a întâmplat însă cu fosta capitală a lui 
Sviatoslav Igor? Bizantinii au clădit o nouă cetate, și mai puternică, 
cu ziduri groase de peste 3 metri. Proslavița a fost se pare distrusă 
abia în 1241 de tătari, dar iarăși refăcută pentru că apare pe hărți 
genoveze de navigație (portulane), în secolele viitoare (hărți 
Ortelius și Mercator), sub numele Bruscavița. Acum peste două 
veacuri austriecii menționau aici cetatea Crislova.Nufăru este astăzi 
o localitate aparent obișnuită,. Dar pentru iubitorii de istorie are 

însă un farmec aparte. Dacă vrei, îți poți imagina armatele kievene 
plecând din vechea cetate, pentru a se război cu bizantinii.În fruntea 
lor, cu ochii minții, îl poți vedea pe mândrul și trufașul Cneaz, 
mustăcios, cu ochii albaștri, cu tunsoare tipică ucraineană (cu 
„ciuf” – semn al nobilității) îmbrăcat cu totul în alb, pregătit să 
cucerească lumea. Ruinele cetății Prislav sunt menționate în 
romanul „Nicoară Potcoavă” (1952) al lui Mihail Sadoveanu. Aflat 
la vadul Lipșei pentru a trece Nistrul, hatmanul Nicoară Potcoavă 
își amintește de o incursiune efectuată împreună cu cazacii 
zaporojeni de pe Pragurile Niprului. „Și pe țărmul dobrogean, la 
grădinile povârnite deasupra Dunării, în ruinile cetății Prislav, s-a 
aflat o comoară cu bani de aur și, împreună cu aurul, cele zece 
părți scrise de mână ale povestirii lui Heliodor.” Povestirea 
menționată este „Teaghene și Haricleea”, scrisă în limba greacă de 
Heliodor din Emesa, și a fost adusă de hatman la casa de la Zid 
Negru din Zaporojă, oșteanul desfătându-se cu citirea sa în zilele 
lungi de iarnă. Cu puțină imaginație, poți vedea hoardele kievene 
mișunând prin aceste locuri, agitația corăbiilor din zona portuară a 
cetății și hărnicia locuitorilor cu fețele arse de soare și brațele 
puternice. Cetatea Proslavița este doar una dintre numeroasele 
cetăți care se întind ca o salbă de nestemate pe malul Dunării. 
Poveștile lor dovedesc valoarea istorică a zonei, trecutul bogat și 
vivacitatea cu care vremurile s-au prăvălit peste această zonă 
minunată a țării. 
 În  zona  cea  mai  nordică  a  așezării,  foarte  aproape  de 
 punctul  de traversare a Dunării cu bacul spre deltă, pe proprietatea 
Şinghi/ punctul „Trecere bac”, este în curs de cercetare instalația 
portuară a cetății, un complex fortificat rezultat  din combinarea 
elementului natural cu  cel construit,  constând  dintr-un  sistem  de 
 platforme  care  coboară  spre Dunăre, utilizând desfășurarea 
stâncii native, amenajate în patru trepte, mărginite spre nord de un 
pavaj înclinat, spre est realizându-se racordul cu zidul de incintă 
nordic, cu care formează un ansamblu. Cercetările desfășurate  în 

 marginea  râpei  din  partea  de  sud-est  a  satului  au documentat 
existența unui zid care prezintă o tendință de „răsucire spre sud”, 
lăsând impresia că, urmărind configurația terenului, înconjoară ca o 
„cingătoare de ziduri” platoul înalt din centrul satului Nufăru, 
reprezentând unul din „zidurile baraj”, fiind datat la începutul 
secolului al XI-lea. Activitatea constructivă este înregistrată și 
pentru o etapă mai târzie, între sfârșitul secolului al XI-lea și prima 
jumătate a secolului al XIII-lea, fapt indicat de prezența unor ziduri 
care suprapun un turn de pe latura de est, precum și de existența în 
vecinătatea instalației portuare a unor ziduri demantelate din 
vechime.Au fost cercetate și mai multe zone cimiteriale medio-
bizantine ce aparțineau unei populații locale creștine și care au fost 
identificate atât în capătul nordic al promontoriului (km fluvial 104 
și în zona în care se află instalația portuară, în punctul Trecere bac), 
cât și în apropierea curtinelor de est, de sud și de vest. Viețuirea din 
secolele X-XIII este definită de complexe de locuire amenajate la 
 adăpostul zidurilor de  incintă, dar  și  în  afara  acestora, 
constatându-se o extindere a așezării, probabil sub forma 
unui suburbium cuprins între zidul de incintă sudic și zidul-baraj de 
la  Râpă, dar și complexe de locuire înregistrate în zona cea mai 
sudică a așezării și pe laturile de est și de vest ale promontoriului 
nufărean. Locuințele sunt reprezentate prin încăperi adâncite în 
pământ, sau la suprafața solului, documentate prin resturi de podele 
de pământ galben, chirpici ars, bârne de lemn carbonizate, 
aliniamentele gropilor de par sau tălpile de lemn ori bazele realizate 
din blocuri de piatră, având instalații de încălzit-gătit, gropi de 
provizii și anexe gospodărești de tipul hambarelor. Prezentând o 
situație asemănătoare cu a celorlalte centre cu caracter urban din 
nordul Dobrogei, așezarea de la Nufăru dezvăluie un nivel edilitar 
modest: nu există construcții monumentale din piatră sau cărămidă, 
cu excepția unei locuințe cu pavaj din cărămizi romane refolosite, 
datată în secolul al XI- lea, a unui edificiu cu ziduri din piatră, 

reperat în curtea Căminului Cultural și datat în secolul al XII-lea, și 
a unei bisericuțe, datate în secolele XI-XII. 
Activitățile economice sunt ilustrate prin existența 
meșteșugurilor, cum ar fi descoperirea în afara perimetrului 
fortificat, în partea vestică a așezării, a unui complex de cuptoare 
de ars ceramică din secolele X-XI, de asemenea, descoperirea unui 
alt cuptor aproape de limita sudică a așezării, care a funcționat în 
ultimul deceniu al secolului al XI-lea și la începutul secolului al 
XII-lea. Printre ocupațiile documentate de cercetările arheologice 
menționăm: prelucrarea fierului, documentată de cantitățile mari de 
zgură de fier; prelucrarea lemnului, atestat la construcția de 
locuințe, obiecte de uz casnic și de cult; industria materiilor dure, 
ilustrată de confecționarea din os și corn reprezentând obiecte 
 casnice,  unelte,  arme,  piese  de  harnașament; prelucrarea pieilor 
și blănurilor; prelucrarea materialelor textile – tors, țesut, croit, 
ilustrate de descoperirea unui rest de țesătură de cânepă, de 
fusaiole, capete de tindechi, greutăți pentru războiul de țesut și 
degetare. 
Materialul arheologic este variat, întâlnit și în alte aşezări cu 
caracter urban din epoca bizantină din nordul Dobrogei, și 
documentează relații comerciale atât cu regiunile apropiate, cât și  
cu Bizanțul, Kievul ori centrele bizantine balcanice, nord-pontice 
sau orientale, precum cel de la Kashan. Artefactele constau în 
ceramică, lucrată pe plan local sau provenind din centrele bizantine 
din Balcani, din nordul Mării Negre sau Orient, unelte, obiecte de 
uz casnic, arme, piese de harnașament, obiecte de podoabă, de port 
sau de cult, Astfel, din Constantinopol sau alte centre bizantine  
provin  crucile  engolpion cu  figuri  în  relief  sau  incizate, 
amforele sferoidale sau piriforme, ceramica din pasta roșie cu decor 
lustruit și acoperită cu angobă aurie, ceramica smălțuită. Legăturile 
cu Rusia kieveană sunt atestate de fusaiolele lucrate din piatră roșie 
„de Ovruci” și de ouăle de lut smălțuite. Aspecte ale comerțului 
practicat sunt  relevate  și  de  prezența  vaselor  sferoconice,  

lucrate  în  Asia Centrală și în Armenia, vehiculate de negustorii 
arabi, foarte răspândite în Orientul musulman și la bulgarii de pe 
Volga, utilizate pentru transportul mercurului folosit în orfevrărie și 
farmacopee. Descoperirea unor podoabe și obiecte lucrate din 
chihlimbar (un medalion cu un sfânt militar – Sf. Gheorghe, 
mărgele, un pandantiv, cruciulițe) redă importanța așezării de la 
Nufăru în spațiul dintre Dunăre și mare. 
Acestor  materiale  li  se  adaugă  un  număr  mare  de 
 monede și sigilii a căror prezență confirmă importanța așezării cu 
caracter urban de la Nufăru în zona de nord a Dobrogei. Monedele 
descoperite sunt fie bizantine, în marea majoritate, fie imitații 
latine, bulgărești, piese ale Hoardei de Aur, emisiuni locale sau 
sârbești. Prezența și circulația monedelor, de la emisiuni din 
vremea lui Ioan I Tzimiskes (969-976), la hyperpery emiși de  Ioan  
III Ducas Vatatzes (1222-1254), subliniază, printre altele, relațiile 
dintre regiunea de la gurile Dunării, unde se afla și Nufăru, și 
diferite zone ale Imperiului Bizantin, dovedită de prezența aici a 
emisiunilor monetare de la Niceea şi Thessalonic. 
 Monedele  ce  aparțin  Hoardei  de  Aur  atestă  existența  unui 
centru  de  putere  în  regiune  la  Saqčy  și  manifestarea  tendinței 
 de dominare a circulației monetare din Dobrogea de Nord de către 
emisiunile tătărăști. Alături de acestea mai sunt prezente și monede 
sârbești și bosniace, răspândite prin intermediul comerțului maritim 
practicat de genovezi și a celui terestru, ce lega Dobrogea de 
Balcani, practicat de ragusani. 
Așezarea de la Nufăru a fost identificată cu Periaslaveţ sau cu 
Proslaviţa – cunoscută din cartografia Evului Mediu, în Geografia lui 
Idrisi, din 1154, care menționează un nume de oraș citit fie 
Berisklafisa, Barklafsa sau Barasklafisa, Berisklafa, și completată cu 
omologarea Proslaviţa-Bruscaviţa din actele notarului genovez 
Antonio di Ponzo.O serie de descoperiri înregistrate la Nufăru cu 
ocazia unei cercetări arheologice preventive din anii 2000-2003, 
reprezintă argumente atât pentru documentarea mesteșugului 

prelucrării lemnului, cât și indiciu al unor activități comerciale la 
gurile Dunării.Într-o zonă situată în apropierea curtinei de vest a 
cetații bizantine, pe o suprafață de circa 125 mp, a fost înregistrat un 
nivel de locuire cu două faze ocupaționale, ilustrat prin complexe de 
locuire și gospodărești, datând cu toată probabilitatea din a doua 
jumătate a secolului al X-lea.Descoperirile, conținând structuri și 
amenajări constructive din bârne solide și segmente de palisade, 
constau din mai multe locuințe și anexe gospodărești: două complexe 
de locuire cu trei compartimente, suprapuse, cu latura lungă orientata 
E-V, cu dimensiunile înregistrate în suprafața cercetată de 8 × 3,50 m, 
respectiv 8,60 × 3,80 m. Construcțiile se păstrau la nivelul fundației, 
aceasta fiind reprezentată de tălpi de lemn din segmente de bârne, 
dispuse pe unul sau doua niveluri, cu secțiune circulară sau 
rectangulara, fixate pe stâlpi de lemn cu secțiune circulară, păstrați pe 
înălțimi vizibile variind între 0,30 și 1 m. Încăperile centrale, parțial 
suprapuse, au dimensiunile de 3,50 × 2,60 m, respective 3 × 2,20 m, 
cu podele de lemn bine păstrate. La nord de acest ansamblu, în centrul 
suprafeței excavate, a fost descoperită o construcție de formă 
rectangulară, cu dimensiunile de 2,60 × 2,40 m, cu pereții susținuți de 
un schelet din împletitura de nuiele, fără instalație de foc, 
reprezentând probabil o anexa gospodărească, iar la NE de aceasta un 
hambar, adăpostit de o împletitura de nuiele de formă elipsoidala, cu 
diametrul de 2,30 m, în care a fost descoperita o piua din lemn 
conținând semințe de grâu și de mei, și un instrument asemănător unui 
ciocan, folosit probabil pentru măcinarea grânelor. În nordul 
suprafeței excavate a mai fost identificată o amenajare din scânduri 
având lungimea vizibila de 5,70 m și lățimea de 1,20 m, orientata E-V, 
ce pare a fi îndeplinit rolul unei „străzi”.Sub nivelul construcțiilor și 
amenajărilor amintite a mai fost identificată o locuință bicamerală, 
orientată cu latura lunga E-V, cu dimensiunile de 8 × 4,60 m, 
delimitată prin împletituri de nuiele surprinse pe lungimi de 
2,40/3/3,40/4 m, marcând scheletul pereților construcției. Lemnul 
utilizat la construcția acestor complexe este cel de stejar și, probabil, 

salcie, iar, în cazul obiectelor, provine de la conifere, indiciu al 
aducerii acestora dintr-o altă regiune geografică decât nordul 
Dobrogei. Aceste complexe de locuire și anexe gospodărești 
amenajate pe fundații de lemn, cu pereți cu schelet din împletituri de 
nuiele, cu podele din lemn, cu instalații de încălzit-gătit din categoria 
vetrelor simple și a cuptoarelor de piatră, conțineau și câteva obiecte 
de lemn bine conservate: patru pive, un ciocan destinat măcinării 
grânelor, o furculița/un pieptene folosit probabil pentru țesut sau 
pentru dărăcit lâna, pene (utilizate probabil la fixarea stâlpilor de la 
locuințe) și cuie din lemn, terminația/mânerul unui vas, un bol, o 
lingură, o rama, o tăbliță cerată și o cruce.Aceste descoperiri (rare în 
mediul arheologic românesc în general și în cel aparținând epocii 
medievale în special) făcute în perimetrul unei cetăți bizantine au fost 
atribuite unei populații nordice, antrenate, probabil, în activități 
comerciale în zona vărsării fluviului Dunărea în Marea Neagra, pe 
„drumul de la varegi la greci” și stabilite vremelnic în nordul 
Dobrogei. Nu a fost exclusă însă nici posibilitatea ca urmele viețuirii 
acestei comunități să aparțină unor foști mercenari vikingi din 
armatele bizantine cuceritoare ale regiunii Dunării de Jos.Importanta 
așezare portuară de la gurile Dunării, marcată de prezenta Imperiului 
Bizantin, a reprezentat, probabil, și un punct de control sub influența 
Hoardei de Aur în zonă. Un dosar istoric consistent a permis 
identificarea așezării Prislava/Nufaru cu orașul medieval Bruscavița–
Proslăvita, cunoscut din portulanele și actele notariale ale vremii. 
Informații și eforturi susținute de identificare a așezării de la Nufăru 
au fost tezaurizate și catalogate de către arheologul I.C.E.M. Tulcea, 
dr. Aurel-Daniel Stănică.  
Lăudabilă este, deasemenea, și inițiativa de a conserva descoperirile 
deja făcute și accesibile vizitării. O clădire „nouă”, dar mult prea 
afectată de trecerea prin zonă a „iubitorilor” de istorie, invită printr-un 
panou informativ la contemplarea acestei povești. Zidurile îmbrățișate 
protectiv de pământul umed, stau mărturie vremurilor aducătoare de 

glorie. Dincolo de verdeața mușchilor care par a aminti că atunci când 
soarele atingea zidurile, aici era o viață plină de culoare, piatra rece 
grăiește timid. În afară de povestea aventuroasă, poate existența unui 
muzeu în care să apară o parte dintre artefactele descoperite aici va 
atrage turiștii în viitor. Pentru aceasta va trebui să fie creat și bine 
organizat...   Cea mai mare parte din Cetatea Proslavița nu a putut fi 
scoasă la iveală, asta pentru că este acoperită de așezarea modernă. 
Însă, săpăturile arheologice au identificat tronsoane ale zidului de 
incintă, elemente de fortificație, locuințe, complexe meșteșugărești, 
spații menajere și de cult, cimitire și alte elemente de o importanță 
majoră.Pentru amănunte „de poveste”, Rusia Kieveană este primul stat 
al slavilor estici, care a existat între sec.IX și XII. Acesta ocupa 
teritorii care astăzi țin de statele moderne Rusia, Ucraina și Belarus. 
Varegi era numele dat de slavi și de bizantini acelor vikingi care au 
venit din Nordul îndepărtat în sec.IX,  pe cursurile fluviilor Volga, 
Nipru, Nistru pentru comerț și expediții de jaf și care, iată, au ajuns și 
până la Dunăre. Un muzeu cu „figuri de ceară” războinice ar ridica 
standingul turistic al localității Nufăru...     
 
Surse: info-delta.ro; povestilemarii negre.ro; cjtulcea.ro; 
tarabacuamintiri.ro, academia.edu; trecator.ro, subiectivtulcea.ro; 
adevarul.ro; wikipedia.org; historia.ro, carpati.org; 
zigzagprinromania.com; travelblog.md; revistapeuce.icemtl.ro; 
cugetliber.ro, discoverdobrogea.ro; mecanturist.ro; 
deltadunariinews.ro 

